Document ID: 31993R2562

31993R2562
L 235/18
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 2562/93 НА КОМИСИЯТА
от 17 септември 1993 година
за определяне на подробни правила за прилагане на Регламент (ЕИО) № 2055/93 относно разпределяне на специални референтни количества на някои производители на мляко и млечни продукти
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 2055/93 на Съвета от 19 юли 1993 г. относно разпределяне на специални референтни количества на някои производители на мляко и млечни продукти (1), и по-специално член 8 от него,
като има предвид, че Регламент (ЕИО) № 2055/93 определя условията, при които се предоставят специалните референтни количества на млекопроизводителите, които в резултат на поето задължение по силата на Регламент (ЕИО) № 1078/77 на Съвета (2), последно изменен с Регламент (ЕИО) № 1300/84 (3), не са могли да получат референтни количества за стопанство или част от стопанство съгласно член 3а от Регламент (ЕИО) № 857/84 на Съвета (4), отменен с Регламент (ЕИО) № 3950/92 (5); като има предвид, че трябва да бъдат установени процедурни правила, така че Регламент (ЕИО) № 2055/93 да може да бъде приложен при условия, които гарантират спазването на правата и задълженията на всички заинтересовани страни;
като има предвид, че мерките, предвидени в настоящия регламент, са в съответствие със становището на Управителния комитет по млякото и млечните продукти,
ПРИЕ НАСТОЯЩИЯ РЕГЛАМЕНТ:
Член 1
Заявлението, посочено в член 1 от Регламент (ЕИО) № 2055/93, се подава от заинтересования производител до компетентния орган, определен от държавата-членка, в съответствие с процедурата, установена от нея.
Член 2
1. Компетентният орган уведомява, че е получил заявлението и проверява съответствието с условията, установени в член 1 от Регламент (ЕИО) № 2055/93.
2. Критериите, които следва да се вземат предвид, когато се установява възможността на производителя да увеличи производството на своето стопанство до размера на специалното референтно количество, за което е подал заявление, включват по-специално:
-
количеството мляко, търгувано преди 1 април 1993 г., превишаващо референтното количество, разпределено на производителя,
-
броя и породата на женските говеда на възраст най-малко шест месеца, годни да дават мляко с цел търговия, които производителят отглежда в стопанството към датата на подаване на заявлението,
-
площта на стопанството, която е определена за фуражни култури по смисъла на член 1, параграф 1, буква г) от Регламент (ЕИО) № 1391/78 на Комисията (6),
-
инвестициите, които са осъществени, с цел увеличаване на млекопроизводството в стопанството.
3. Преди 1 март 1994 г. компетентният орган уведомява производителя за специалното референтно количество, което му е разпределено, и което е изчислено в съответствие с член 1, параграф 2 или съответно с член 2 от Регламент (ЕИО) № 2055/93.
Член 3
В случая, посочен в член 4, параграф 3 от Регламент (ЕИО) № 2055/93, производителят предварително информира за своите намерения компетентния орган, който му издава документ, че е получил уведомлението.
Член 4
Държавите-членки информират Комисията:
-
преди 1 ноември 1993 г. за определения от тях компетентен орган, за процедурата, посочена в член 1, и за приетите критерии, които се различават от посочените в член 2,
-
преди 1 април 1994 г. за броя на получените заявления и заявените количества, като разграничават случаите на заявления по член 1, параграф 1, първо и второ тире, по член 1, параграф 2, първа, втора и трета алинеи и член 3, параграф 2 от Регламент (ЕИО) № 2055/93, както и за критериите, установени за прилагането на последната разпоредба.
Член 5
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 септември 1993 година.

Labels: 17
6